CELEX: 31981R1590
Language: el
Date: 1981-06-10
Title: Κανονισμός (ΕΟΚ) αριθ. 1590/81 τής Επιτροπής τής 10ης Ιουνίου 1981 περί καταργήσεως εθνικού δασμού αντιντάμπινγκ στίς κιγκλιδωτές θύρες καταγωγής Ταϊβάν πού επιβλήθηκε σύμφωνα μέ τίς μεταβατικές διατάξεις τής πράξεως προσχωρήσεως τού 1972

Avis juridique important

|

31981R1590

Κανονισμός (ΕΟΚ) αριθ. 1590/81 τής Επιτροπής τής 10ης Ιουνίου 1981 περί καταργήσεως εθνικού δασμού αντιντάμπινγκ στίς κιγκλιδωτές θύρες καταγωγής Ταϊβάν πού επιβλήθηκε σύμφωνα μέ τίς μεταβατικές διατάξεις τής πράξεως προσχωρήσεως τού 1972  

Επίσημη Εφημερίδα αριθ. L 158 της 16/06/1981 σ. 0005

***** ΚΑΝΟΝΙΣΜΟΣ (ΕΟΚ) αριθ. 1590/81 ΤΗΣ ΕΠΙΤΡΟΠΗΣ  της 10ης Ιουνίου 1981  περί καταργήσεως εθνικού δασμού αντιντάμπινγκ στις κιγκλιδωτές θύρες καταγωγής Ταϊβάν που επιβλήθηκε σύμφωνα με τις μεταβατικές διατάξεις της πράξεως προσχωρήσεως του 1972  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεως εκ μέρους χωρών μη μελών της Ευρωπαϊκής Οικονομικής Κοινότητος (1), και ιδίως το άρθρο 14,  κατόπιν διαβουλεύσεων με τη Συμβουλευτική Επιτροπή η οποία συνεστήθη δυνάμει του κανονισμού αυτού,  Εκτιμώντας:  ότι η Επιτροπή έλαβε τον Ιανουάριο 1980 αίτηση που περιείχε αποδεικτικά στοιχεία που δικαιολογούσαν την επανεξέταση του εθνικού δασμού αντιντάμπιγκ που επιβλήθηκε από το Ηνωμένο Βασίλειο σύμφωνα με τις μεταβατικές διατάξεις του Τμήματος VI (1) Παράρτημα VII της πράξεως προσχωρήσεως του 1972 στις εξαγωγές προς το Ηνωμένο Βασίλειο κιγκλιδωτών θυρών καταγωγής Ταϊβάν·  ότι, κατά συνέπεια, η Επιτροπή ανακοίνωσε, με γνώμη που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2) την έναρξη έρευνας επανεξετάσεως και άρχισε επανεξέταση του εθνικού δασμού αντιντάμπιγκ·  ότι η Επιτροπή έδωσε στα άμεσα ενδιαφερόμενα μέρη την ευκαιρία να γνωστοποιήσουν εγγράφως τις απόψεις τους και να ακουσθούν·  ότι τα περισσότερα από τα εισάγοντα και εξάγοντα μέρη έκαναν χρήση της δυνατότητος αυτής·  ότι, κατά την προκαταρκτική εξέταση της ζημίας, η Επιτροπή προέβη σε έρευνες στις εγκαταστάσεις των παραγωγών του Ηνωμένου Βασιλείου, συγκεκριμένα στους Staffwoods Ltd, Wolverhampton, Patco Louvres Ltd, Thetford, Le Page Ltd, London, Myndwood Ltd, Church, Stretton, Johnson Aldridge Ltd, Knutsford, West Dowels and Mouldings Ltd, Salford·  ότι, κατά τη διάρκεια της επανεξετάσεως, η Επιτροπή εξέτασε τις πληροφορίες που υποβλήθηκαν από τους ενδιαφερόμενους εξαγωγείς, συγκεκριμένα τούς: Greenland Lumber Co Ltd, Kaohsiung, Great Society Industries Co Ltd, Taipei, Skyscraper Enterprises Co Ltd, Taipei, Green Riber Wood and Lumber Mfg Ltd, Taiwan, Hsing Hong Enterprise Co Ltd, Taiwan και μερικούς άλλους μικρούς κατασκευαστές· ότι, πάντως, καμμιά επαλήθευση των πληροφοριών αυτών δεν ήταν δυνατή διότι οι υπηρεσίες της Κοινότητος δεν είναι σε θέση να προβαίνουν σε επιτόπιους ελέγχους στην Ταϊβάν·  ότι, για τους ενδιαφερόμενους παραγωγούς και εξαγωγείς, συμπεραίνεται ότι δεν υπήρχαν πωλήσεις του ομοειδούς προϊόντος, κατά τις συνήθεις εμπορικές πράξεις, στις εσωτερικές τους αγορές καί, επομένως, η κανονική αξία είχε βασισθεί στην κατασκευασμένη αξία, δηλαδή στο κόστος, επί συνήθων εμπορικών πράξεων, των υλικών της κατασκευής και στα γενικά έξοδα, στην Ταϊβάν, συν 10 % περιθώριο κέρδους που κρίνεται εύλογο από την Επιτροπή και δεν αμφισβητείται από τους παραγωγούς της Ταϊβάν· ότι οι πληροφορίες που υποβλήθηκαν στην Επιτροπή, επί των εξόδων των πρώτων υλών, ήταν αντιφατικές και ατεκμηρίωτες· ότι, επομένως, αυτό το κόστος βασίσθηκε στις πληροφορίες που είχε στη διάθεσή της η Επιτροπή με τις κατάλληλες προσαρμογές για να προσεγγισθεί η επικρατούσα κατάσταση στην Ταϊβάν· ότι, για να γίνει εξέταση της υπάρξεως πρακτικής ντάμπινγκ εκ μέρους των παραγωγών της Ταϊβάν, έγινε σύγκριση των τιμών τους εξαγωγής προς την Κοινότητα με τη κανονική αξία· ότι οι συγκρίσεις αυτές έγιναν σε επίπεδο fob της Ταϊβάν για τις πωλήσεις κατά τα τελευταία τρία τρίμηνα του 1979 και το πρώτο τρίμηνο του 1980·  ότι η προκαταρκτική εξέταση των γεγονότων έδειξε ότι κατά την περίοδο αναφοράς υπήρχε ντάμπινγκ στις εξαγωγές προς την Κοινότητα, από όλους τους ενδιαφερόμενους κατασκευαστές, με περιθώρια ντάμπινγκ που κυμαίνονται μεταξύ 16 και 40 %·  ότι, όσον αφορά τη ζημία που προκλήθηκε στον κλάδο παραγωγής της Κοινότητος, τα διαθέσιμα στην Επιτροπή αποδεικτικά στοιχεία δείχνουν ότι οι εξαγωγές κιγκλιδωτών θυρών της Ταϊβάν ήταν συγκεντρωμένες στο Ηνωμένο Βασίλειο όπου έφθαναν σε 254 000 τεμάχια το 1979· ότι οι εξαγωγές αυτές έπεσαν το 1980 διότι οι παραγωγοί της Ταϊβάν συνάντησαν δυσκολίες στην προμήθεια πρώτων υλών· ότι, πάντως, οι εξαγωγείς της Ταϊβάν είχαν οι ίδιοι δηλώσει ότι πρόθεσή τους είναι να προμηθεύσουν 300 000 τεμάχια κατ έτος στην αγορά του Ηνωμένου Βασιλείου, όταν θα έχουν ξεπερασθεί οι δυσκολίες αυτές, πράγμα που φαίνεται να συμβαίνει τώρα·  ότι, ελλείψει χωριστών αριθμών για την παραγωγή και τις εισαγωγές μόνο των κιγκλιδωτών θυρών, είναι δύσκολο να εκτιμηθεί με ακρίβεια το μέγεθος της κοινοτικής αγοράς ως προς τα προϊόντα αυτού του είδους· ότι, εν τούτοις, οι πληρέστερες διαθέσιμες πληροφορίες επιδηλούν ότι η συνολική κοινοτική αγορά παρέμεινε σχετικά σταθερή από το 1979 μέχρι το 1980· ότι το τμήμα αγοράς που κατέχεται από εισαγωγές κιγκλιδωτών θυρών, καταγωγής Ταϊβάν, στο Ηνωμένο Βασίλειο ήταν περίπου 18 % το 1979 και φαίνεται να είναι περίπου 20 % το 1981·  ότι οι τιμές μεταπωλήσεως των προϊόντων που εισήχθησαν στο Ηνωμένο Βασίλειο από την Ταϊβάν ήταν σημαντικά κατώτερες από εκείνες των παραγωγών της Κοινότητος·  ότι η δημιουργηθείσα επίπτωση στον κλάδο παραγωγής της Κοινότητος χαρακτηρίζεται από τη συμπίεση των κοινοτικών τιμών ή την πρόληψη αυξήσεων των τιμών οι οποίες θα επήρχοντο διαφορετικά·  ότι, κατά συνέπεια, οι περισσότερες από τις εταιρείες της Κοινότητος έχουν σημαντικά μειωμένα κέρδη από τις κιγκλιδωτές θύρες και η αποδοτικότητα της βιομηχανίας αυτής στο σύνολό της βρίσκεται, επομένως, σε κίνδυνο· ότι οι πληρέστερες διαθέσιμες πληροφορίες αναφέρουν ότι από το 1979 σημειώθηκε μείωση 15 % στον αριθμό των άμεσα απασχολουμένων στην κατασκευή κιγκλιδωτών θυρών· ότι, επιπλέον, ο αριθμός των ωρών εργασίας στον κλάδο παραγωγής της Κοινότητος μειώθηκε κατά 34 με 40 % περίπου·  ότι οι ζημίες που προκλήθηκαν από άλλους παράγοντες που μπόρεσαν να επιδράσουν δυσμενώς στον κλάδο παραγωγής της Κοινότητος, όπως ο όγκος και οι τιμές άλλων εισαγωγών, ερευνήθηκαν κατά την επανεξέταση και κανένα από τα δυσμενή αποτελέσματα που προκλήθηκαν από τους παράγοντες αυτούς δεν αποδόθηκε στις εξεταζόμενες εισαγωγές·  ότι, εν όψει των ανωτέρω, η επανεξέταση αποδεικνύει τη συνεχή ύπαρξη ντάμπινγκ στις εισαγωγές κιγκλιδωτών θυρών από την Ταϊβάν, και ότι υπάρχουν επαρκή αποδεικτικά στοιχεία της δημιουργηθείσης σημαντικής ζημίας·  ότι οι εξαγωγείς της Ταϊβάν ενημερώθηκαν ως προς τις διαπιστώσεις της επανεξετάσεως· ότι έγιναν εν συνεχεία προτάσεις αναλήψεων υποχρεώσεων από τους εξαγωγείς αυτούς για τις εξαγωγές προς το Ηνωμένο Βασίλειο· ότι το αποτέλεσμα αυτών των αναλήψεων υποχρεώσεων θα είναι να αυξηθούν οι τιμές εξαγωγής προς το Ηνωμένο Βασίλειο σε επίπεδο που καταργούν αλλά δεν υπερβαίνουν τα περιθώρια ντάμπινγκ·  ότι η Επιτροπή, επομένως, έκρινε ότι δεν είναι τώρα αναγκαίο να αναληφθεί προστατευτική δράση για τις εισαγωγές καταγωγής Ταϊβάν και αποφάσισε να αποδεχθεί τις προτάσεις αναλήψεως υποχρεώσεων και να περατώσει την επανεξέταση χωρίς την επιβολή δασμών αντιντάμπινγκ·  ότι, υπό το φώς των ως άνω αναλήψεων υποχρεώσεων που αναφέρονται πιο πάνω, η Επιτροπή συμπέρανε ότι ο εθνικός δασμός αντιντάμπινγκ που επιβλήθηκε από το Ηνωμένο Βασίλειο σύμφωνα με τις μεταβατικές διατάξεις της πράξεως προσχωρήσεως, επί των εξαγωγών, στο Ηνωμένο Βασίλειο, των κιγκλιδωτών θυρών καταγωγής Ταϊβάν, δεν είναι τώρα αναγκαίος,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Γίνονται δεκτές οι αναλήψεις υποχρεώσεων που προτάθηκαν από τους εξαγωγείς της Ταϊβάν για τις εξαγωγές κιγκλιδωτών θυρών (1), στο Ηνωμένο Βασίλειο.  Άρθρο 2  Καταργείται ο δασμός αντιντάμπινγκ 30 % που επιβλήθηκε σύμφωνα με τις μεταβατικές διατάξεις της πράξεως προσχωρήσεως για τις εξαγωγές στο Ηνωμένο Βασίλειο κιγκλιδωτών θυρών καταγωγής Ταϊβάν (2).  Άρθρο 3  Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 10 Ιουνίου 1981.  Για την Επιτροπή  Etienne DAVIGNON  Αντιπρόεδρος  (1) ΕΕ αριθ. L 339 της 31. 12. 1979, σ. 1.  (2) ΕΕ αριθ. C 77 της 27. 3. 1980, σ. 5.  (1) Κώδικας NIMEXE ex 44.23-51, Κοινό Δασμολόγιο κλάση ex 44.23.  (2) Διαταγή περί δασμού αντιντάμπινγκ 1975 (SI 1975 αριθ. 368).